Vreemde hond in die bed toe hulle wakker word | Maroela Media
Julie Johnson saam met Nala (Skermgreep uit video-onderhoud)
Verbeel jou jy word in die oggend wakker net om uit te vind die hond, wat knus teen jou gelê het, is nie joune nie. Dis presies wat met 'n paartjie van Tennessee in die VSA gebeur het.
Jimmy Johnson het sy oë oopgemaak en nie die hond in hul bed erken nie.
"Ek het omgerol na my kant van die bed en gesê, 'nee, nee, nee, dis nie ons hond nie'," lag Julie Johnson.
Die egpaar vermoed hul agterdeur het dalk per ongeluk oopgestaan en die nuwe huismaat het haarself kom tuismaak.
Ná 'n plasing op Facebook wyd versprei is, het iemand die hond as Nala uitgeken.
"Ons het 'n boodskap op Facebook gekry van iemand wat gesê het dis hulle hond. Hulle was binne 'n paar minute by ons."
Nala in die Johnsons se bed (Foto: Julie Thornton Johnson/Facebook)
Die Johnsons kon bevestig dit is inderdaad die gesin se hond ná hulle foto's as bewyse aangestuur het.
Nala het byna 3 km gestap voor sy haarself in die Johnsons se bed tuisgemaak het.
Julie het op Facebook gesê dis heeltemal normaal vir hulle om wakker te word met een van hul eie honde in die bed. "In die donkerte het ons eers gedink dis ons eie hond, maar hulle lê selde op die kussings. Toe dit begin lig word, het ons eers besef dis iemand anders se hond in ons bed!"
Julie het bygevoeg dit is die vreemdste Facebook-plasing wat sy nog ooit moes maak om te vra wie se hond dit is.
Chris Hawkins, Nala se eienaar, het gesê dit is 'n nuwe hoogtepunt vir Nala wat graag mense se persoonlike ruimte ignoreer. "Sy het die vorige dag uit haar halsband geglip toe ons met haar gaan stap het. Sy het in die straat af gehardloop en in die middel van die nag op een of ander manier in die bure se huis beland."
Chris sê die Johnsons se ander drie honde het ook glad nie reageer op die vreemde huismaat nie. "Gelukkig het hulle gedink dit is baie snaaks en hulle is darem glad nie kwaad nie!"
PUPDATE: Her name is Nala and her mom is on the way to get her. Good luck getting her out of my bed mam. It is…
Our morning with Nala has made it on Good Morning America! I never thought pictures of me in my moomoo nightgown, sleep filled eyes, and a one night stand would bring so many people laughter!
Posted by Julie Thornton Johnson on Tuesday, May 10, 2022
Egpaar dreig hul seun: 'n Kleinkind of R10 miljoen
Dis eintlik 'n oulike storie.
Hoe kan n mens by n hond slaap?
ag hoe oulik… my 3 Boerboele slaap ook in die winter in my kamer. Wanneer dit bedtoegaan tyd is dan spring hulle oor en weer en le op ons bed. Dan is daar natuurlik nie plek vir my en my man nie… maar wanneer die ogies begin swaar hang dan skop ons die honde af want hulle het elkeen hul eie groot kussing.
Kostelike en pragtige storie. Maroela Media, daar is egter 'n verskil tussen 'erken' en 'herken'. Sal waardeer indien julle dit kan regstel, dankie.
Ek het 'n maltees wat dieselfde doen. Hy glo hy moet agter my rug slaap met sy kop op 'n kussing en glo my in die nag kry jy hom nie beweeg nie hy het dan die gewig van 'n olifant.